刘基
赠周宗道六十四韵
天弓拨其弦，平地跃虎狼。
腥风扇九泽，浊雾干太阳。
琐琐蚊与虻，亦沸如蜩螗。
帝阍隔蓬莱，弱水不可航。
蝼蚁有微忱，抑塞无由扬。
遥遥草茅臣，恕切忠愤肠。
披衣款军门，披腹陈否臧。
曰走居海隅，诗书传世芳。
感荷帝王恩，禄食厕朝行。
走身非己躯，安得缄其肮。
走有目击事，敢布之庙堂。
永嘉浙名郡，有州曰平阳。
面海负山林，实维瓯闽疆。
闽寇不到瓯，倚兹为保障。
官司职防虞，当念怀善良。
用民作手足，爱抚勿害伤。
所以获众心，即此是仞墙。
奈何纵毒淫，反肆其贪攘。
破廪取菽粟，夷垣劫牛羊。
朝出系空橐，暮归荷丰囊。
丁男跳上山，妻女不得将。
稍或违所求，便以贼见笺。
负屈无处诉，哀号动穹苍。
斩木为戈矛，染红作巾裳。
鸣锣撼岩谷，聚众守村乡。
官司大惊怕，弃鼓撇旗枪。
窜伏草莽间，股栗面玄黄。
窥伺不见人，喘汗走伥伥。
可中得火伴，约束归营场。
顺途劫寡弱，又各夸身强。
将吏悉有献，欢喜赐酒觞。
杀贼不计数，从横书荐章。
民情大不甘，怨气结肾肠。
遂令父子恩，化作虿与蝗。
恨不斩官头，剔骨取肉尝。
累累野田中，拜泣祷天皇。
愿得贤宰相，飞笺奏岩廊。
先封尚方剑，按法诛奸赃。
择用忠荩臣，俾之提纪纲。
弯弧落鸱枭，薙棘出凤凰。
尚可存孑遗，耕稼纳官仓。
失今不早计，如水决堤防。
而后事堙筑，劳费何可当。
走闻疽初生，灼艾最为良。
焮成施剜割，所忧动膏盲。
边戎大重寄，得人则金汤。
龚遂到渤海，盗贼还农桑。
张纲入广陵，健儿跪如羊。
苟能任仁智，勿使憸邪妨。
孟门虽险艰，可使成康庄。
走非慕爵赏，自鬻求荐扬。
痛惜休明时，消息无其方。
又不忍乡里，鞠为狐兔场。
陈词未及终，涕泣下滂滂。
旁观发上指，侧听心中伤。
天路阻且修，不得羽翼翔。
可怜涸辙鱼，待汲西江长。
况有蛟与虬，磨牙塞川梁。
旄丘靡与同，载驰徒慨慷。
严冬积玄阴，天色惨以凉。
众鸟各自飞，孤鸾独徬徨。
冥冥雁山云，木叶殷清霜。
子去慎所过，我亦行归藏。